钦定古今图书集成/明伦汇编/官常典/第529卷 > 速哥
## 钦定古今图书集成/明伦汇编/官常典/第529卷 > 速哥

按《元史》本传：“速哥，蒙古人。父忽鲁忽儿，国王木华黎
麾下卒也。后更隶塔海帖哥军，以善驰马，有口辩，慎
重不泄，令佩银符，常居军中，奏白机务，往返未尝失
期。太宗以为才，赐名动哥居。”诏动哥居奏事，朝至朝
入奏，夕至夕入奏。尝出金盘龙袍及宫女赐之。宪宗
时，以疾卒，速哥亦以壮勇居军中。岁甲寅，宪宗命从
都元帅帖哥、火鲁赤等入蜀。乙卯，万户刘七哥、阿剌
鲁阿力与宋兵战巴州失利，陷敌中。速哥驰入其军，
夺刘七哥等以归，以功赐白金五十两、马二匹、紫罗
圈甲一注。又从都元帅纽璘败宋将刘整，破云顶山
城。纽璘受诏会涪州，至马湖江，速哥以革为舟，夜渡
江，至大获山行在所，陈道梗失期，帝慰遣之。未几，复
自涪州入奏事，遇宋军于三曹山，速哥众仅百馀，奋
兵疾战，败之，夺其器械旗鼓以归。己未，宋兵攻涪州
浮桥，部将火尼赤战陷，速哥破围出之。又以白事诸
王穆哥所，复败宋军于三曹山。还至石羊，与刘整遇，
复击败之。世祖即位，赐白金弓刀、鞍勒。中统二年，赐
银符，命隶纽璘军。至元二年，四川行省遣速哥招收
降民，得三千馀人。三年，从行院帖赤战九顶山。四年，
行省也速带儿署为本军总管，从征泸州，取泸州。五
年，立德州，以速哥为达鲁花赤，擢陕西五路四川行
省左右司员外郎。从也远带儿入朝，赏赉加厚。七年，
从也速带儿败宋军于马湖江。用平章政事赛典赤
荐，迁行尚书省员外郎。九年，建都蛮叛，诏诸王奥鲁
赤及也速带儿讨之。速哥将千人为先锋，破黎州水
尾砦，攻连云关，克之。军至建都，战于东山，斩其酋布
库。复与元帅八儿秃迎合剌军于不鲁思河，所过城
邑皆下。十年，讨碉楼诸蛮，袭破连环城，还败宋军于
七盘山，辟新军万户。十一年，赐虎符，真授管军万户，
领成都高哇哥等六翼及京兆新军，教习水战。也速
带儿进围嘉定，速哥率舟师会平康城，修筑“怀远”等
砦，守其要害。十二年，遣兵败宋将昝万寿于麻平。既
而行枢密副使忽敦等军至，与也速带儿会于红崖，
遣速哥守龙坝，城中大震，宋将陈都统、鲜于团练率
舟师遁，速哥追击，溺死者不可胜计。遂与中使沈荅
罕徇下流诸城，紫云、泸、叙皆降。进围重庆，速哥以所
部兵镇白水、马湖江口。十三年，帝遣脱术、教化的持
诏谕其守臣使降，不听。乃令兵为五道，水陆并进攻
之。众军不利，唯速哥获战舰三百艘，俘其众百三十
人。涪州守将遣书纳降，速哥率千人往察其情伪。速
哥至涪州果降，遂入其城。重庆守臣张万率众来袭，
速哥一日夜出兵，凡与十八战，斩首三百馀级，万败
走。未几，万复以积兵三千人来攻，又战败之。十四年，
行院辟为“镇守万户”、嘉定总管府达鲁花赤。时泸州
复叛，速哥从大军讨平之。重庆受围久，其守将赵安
开门出降，制置使张玨遁，速哥追破之，掳百馀人，及
其舟二十馀艘，以功授成都水军万户。寻改重庆、夔
府等路宣抚、招讨两司军民达鲁花赤。十六年，除四
川南道宣慰使，依前成都水军万户，镇重庆、夔、施、黔、
忠、万、云、涪、泸等州。十九年，亦奚不薛蛮叛，置顺元等
路军民宣慰司，以速哥为宣慰使，经理诸蛮。二十四
年，迁河东陕西等路万户府达鲁花赤，播州宣抚赛
因不花等赴阙请留之。降八番金竹百馀等，砦得户
三万四千，悉以其地为郡县，置顺元路、金竹府、贵州
以统之。东连九溪十八峒，南至交趾，西至云南，咸受
节制。二十九年，入朝，加都元帅，改河东陕西等处万
户府达鲁花赤。三十一年，佥书四川行枢密院事，诏
开土番道。土番叛，以兵围茂州，速哥率师败之。元贞
元年，行院罢。速哥家居数岁卒。子寿不赤袭。

===完者都〈{{{1}}}〉
按《元史》本传：“完者都，钦察人。父哈剌火者，从宪宗征讨有功。完者都广颡丰颔，髯长过腹，为人骁勇，而乐
善好施，听读史书，闻忠良则喜，遇奸谀则怒。岁丙辰，
以材武从军。己未，从攻鄂州，先登，赏银五十两。中统
三年，从诸王合必赤讨李璮于济南，凡两战，皆有功。
至元元年，合必赤因枢密臣以其武勇闻，帝特赏赐”
之。四年十月，从万户木花里略地荆南，还至襄阳西
安阳滩，遇宋军，败之。既而从丞相阿术围襄、樊，水陆
大战者四，皆有功。尝梯樊城，焚楼橹，勇敢出诸军右，
幕府上其功。十一年，授武略将军，为彰德南京新军
千户。九月，从丞相伯颜南征。十一月，攻沙洋新城，始
授金符，领丞相帐前合必赤军。十二月，统舟师由沙
芜口渡江。十二年春，与宋将孙虎臣战于丁家洲，大
捷，进武义将军。攻泰州，战扬子桥，战焦山，破常州。十
三年春，入临安，下扬州，皆有功。江南平，入见，帝顾谓
侍臣曰：“真壮士也。”因赐名拔都儿，授信武将军、管军
总管、高邮军达鲁花赤，佩虎符。既而军升为路，遂进
怀远大将军、高邮路总管府达鲁花赤。十六年，授昭
勇大将军，迁管军万户。漳州陈吊眼聚党数万，劫掠
汀、漳诸路，七年未平。十七年八月，枢密副使孛罗请
命完者都往讨，从之，加镇国上将军、福建等处征蛮
都元帅，率兵五千以往，赐翎根、甲面，慰遣之，且曰：“贼
苟就擒，听汝施行。”时黄华聚党三万人，扰建宁，号头
陀军。完者都先引兵鼓行压其境，军声大震，贼惊惧
纳款。完者都许以为副元帅，凡征蛮之事，一以问之。
且虑其奸诈莫测，因大猎以耀武。适有一雕翔空，完
者都仰射之，应弦而落，遂大猎，所获山积。华大悦服，
乃闻于朝，请与之俱讨贼。朝廷从之，制授华征蛮副
元帅，与完者都同署。华遂为前驱，至贼所，破其五寨。
十九年三月，追陈吊眼至千壁岭，擒之，斩首漳州市，
馀党悉平。军还，至扬州，奉旨赏赐有差。至高邮，病。七
月，入觐，帝嘉之，赐钞及银、金绮、鞍勒、弓矢，复授管军
万户、高邮路总管府达鲁花赤。有虎为害，完者都挟
弓矢出郊，射杀之。二十二年八月，以疾召入朝。帝屡
遣中使存问，仍命良医视之。疾平，帝大喜，赐医者钞
万贯，拜完者都骠骑上将军、江浙行省左丞，兼管军
万户。初，浙西私盐，吏莫能禁，完者都躬诣松江、上海
收盐徒五千，隶军籍。九月，授中书左丞，行浙西道宣
慰使。二十五年，遥授尚书省左丞。二十六年，升资德
大夫、江西等处行枢密院副使，兼广东宣慰使。疾复
作，召还。成宗即位，入见，赐玉带，授荣禄大夫、江浙行
省平章政事。大德二年十一月，卒，年五十九。赠效忠
宣力定远功臣、开府仪同三司、太尉、上柱国，追封林
国公，谥武宣。子十四人，皆仕，而帖木秃古思、别里怯
都尤显。孙二十四人，仕者亦多云。